
        
            
                
            
        

    
	ЭРДЭНИЙН ОЧИР ОДОН

	 

	Хэвлэлд бэлтгэсэн Ө.  Чимэд

	Найруулсан доктор профессор Ринчен

	 

	“БНМАУ-ын Архивын Хэрэг Эрхлэх газар” Улаанбаатар хотноо 1961 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭРДЭНИЙН ОЧИР

	1911 онд манай монголын ард түмэн манжийн түрэмгийлэгчдийн 223 жилийн дарлалаас ангижирч тусгаар тогтносон автономит засгийг байгуулсны дараа гадаадын хүмүүсийг шагнахад зориулж 1913 онд «Эрдэнийн очир» гэдэг одонгийн дүрэм, маягийг зохион гаргаж уг одонг хаант орос улсын нийслэл Петербург хотонд үйлдүүлж гадаадын хүмүүсийг шагнаж байжээ.

	Энэхүү «Эрдэнийн очир» одон бол тэргүүн, дэд, гутгаар гэж гурван зэргээр тогтоосон байна.

	 

	Нэг. 

	Тэргүүн зэргийн «Эрдэнийн очир» гэдэг одон нь дотроо гурван зэргээр ялгажээ. 

	Үүнд:

	Тэргүүн зэргийн нэгдүгээр «Эрдэнийн очир» одонг Чингис хааны одон гэж нэрлээд гадаад улсын хаадад шагнах.

	Тэргүүн зэргийн хоёрдугаар «Эрдэнийн очир» одонг Автай сайн хааны одон гэж нэрлээд гадаад улсын хаадын тайж «агь» вангуудыг шагнах.

	Тэргүүн зэргийн гуравдугаар «Эрдэнийн очир» одон Өндөр гэгээний одон гэж тус тус онцлон нэрлэжээ.

	Нөгөө дэд, гутгаар зэргийн «Эрдэнийн очир» одонг Монголын ван, бэйл, бэйс, гүн, түшмэдийн зэргээр дэс дараалан нэрлэсэн байх бөгөөд дээр дурдсан одонгуудын нэрийг мөн одонгийн ар талд монгол үсгээр цоолборлон үйлддэг байжээ.

	 

	Хоёр. 

	Дэд зэргийн одон нь дотроо дөрвөн зэрэг: Дэд зэргийн нэгдүгээр «Эрдэнийн очир» одонг вангийн зэргээр,

	Дэд зэргийн хоёрдугаар «Эрдэнийн очир» одонг бэйлийн зэргээр,

	Дэд зэргийн 3 дугаар «Эрдэнийн очир» одонг бэйсийн зэргээр,

	Дэд зэргийн дөрөвдүгээр «Эрдэнийн очир» одонг гүнгийн зэргээр.

	 

	Гурав. 

	3 дугаар зэргийн «Эрдэнийн очир» одон дотроо таван зэрэг үүнд:

	Гутгаар зэргийн нэгдүгээр «Эрдэнийн очир» одонг тэргүүн зэрэгт түшмэлийн зэргээр.

	Гутгаар зэргийн хоёрдугаар «Эрдэнийн очир» одонг дэд зэрэг түшмэлийн зэргээр.

	Гутгаар зэргийн гуравдугаар «Эрдэнийн очир» одонг гутгаар зэрэг түшмэлийн зэргээр.

	Гутгаар зэргийн 4 дүгээр зэргийн «Эрдэнийн очир» одонг дөтгөөр зэрэг түшмэлийн зэргээр.

	Гутгаар зэргийн тавдугаар «Эрдэнийн очир» одонг тавдугаар зэрэг түшмэлийн зэргээр тус тус ялгаварлан тогтоосон байна. 

	Уг одонгийн чимэглэлийн шигтгээний эрдэнийн чулууны өнгийг ноёд, түмэдийн хэрэглэдэг жинсний өнгийг баримталж зохиосон нь илэрхий байна. Үүнд: тайлбарлавал:

	Монголын хан, ван, бэйл, бэйс, гүнгүүд бол цөм ялгаваргүй хүрэн бадмаараг эрдэнийн чулуун жинстэй байсан учраас дээрх тэргүүн зэргийн гуравдугаар зэргийн одон ба дэд зэргийн одонгийн төв дунд нь улаан чулуу шигтгэхээр уул дүрэмд заасан нь тэрхүү бадмаараг улаан хүрэн чулуун жинсний өнгөөр зохиожээ.

	Тэргүүн, дэд, гутгаар, дөтгөөр, тавдугаар зэрэг түшмэлийг мөн жинсний өнгөөр дэс дараалан ялгаж байсан учир, тэргүүн зэргийн түшмэл нь цулгуй шүрэн жинстэй байснаар одонгийн төв дунд нь цулгуй шүр шигтгэжээ. Дэд зэргийн түшмэл нь хоёр талдаа ланз хээ сийлсэн шүрэн жинстэй байснаар одонгийн дунд сийлбэртэй шүр шигтгэжээ. Гутгаар зэргийн түшмэлийн гэрэлтэй хөх чулуун жинстэй байснаар одонгийн дунд биндэрьяа (гэрэлтэй хөх) чулуу шигтгэжээ.

	Дөтгөөр зэргийн түшмэд нь номин чулуун жинстэй байснаар одонгийн дунд номин хөх чулуу шигтгэжээ.

	Тавдугаар зэргийн түшмэл нь усан болор буюу цагаан шилэн жинстэй байснаар одонгийн дунд чүүшлэн шигтгэхээр заасан нь жинсний өнгийг энэхүү эрдэнийн очир гэдэг одон тэмдгийн дотор солиггүйгээр дэс дараалан оруулсан байна.

	Энэхүү «Эрдэнийн очир» одонгийн оосор ямар байхыг уг дүрэмд заасангүй, гагцхүү энэ одонг үйлдвэрлэсэн Петербург хотын Бокийн пүүсээс дайчин ван Ханддоржид өгсөн захианы дотор дурдсан нь 

	 

	«Тэргүүн зэргийнх бол оосор шар, хоёрдугаар зэргийнх бол оосор улаан, гуравдугаар зэргийнх бол оосор хөх» 

	 

	гэжээ.

	Энэхүү одонгийн дотор есөн эрдэнэ гэдгийг оруулахыг чухал болгосон байна. «Есөн эрдэнэ» гэж юуг хэлж байсан бэ? гэвэл; 1. Алт, 2. Мөнгө, 3. Шүр, 4. Сувд, 5. Оюу, 6. Номин, 7. Дун, 8. Зэс, 9. Ган эдгээрийг есөн эрдэнэ гэж нэрлэдэг.

	Энэхүү эрдэнэ гэдэг үг энэтхэгээс гаралтай бөгөөд монголд эрт дээр цагаас уламжлан үндэсний үг болж үе үед улам өргөнөөр хэрэглэж ирсэн юм.

	Жишээлбэл: Эрдэнэ нэртэй газар, уул, ус, хүн маш олон бий.

	Тэрчлэн түүх утга зохиолд өргөнөөр орсон байдаг бөгөөд ардын хувьсгал мандаж ардчилсан төрийн орон нутгийн захиргааг байгуулж, уул усаар нэрлэхэд эрдэнэ гэдэг нэртэй газар ус олон орсон юм. Жишээлбэл:

	«Эрдэнэ булган уулын хошуу», «Эрдэнэ сум», «Эрдэнэ далай сум» гэх зэргээр маш олон байна.

	«Очир» гэдэг үг бол Энэтхэгийн гаралтай үг бөгөөд монголчууд эрт дээр цагаас эхлэн соёмбын адил эрхэмлэн хэрэглэхдээ улс төрийн эрхэмсэг зүйлд хэрэглэж байсан үүнд:

	Манай монгол улс манж дайчин улсын дарлалаас салж тусгаар тогтносон улс болсны бэлгэ тэмдгийн нэг болох гавьяаны одон тэмдгийг зохиохдоо энэхүү эрдэнийн очир гэдэг солбимол очрыг хэрэглэсэн байна.

	Түүнчлэн тэр үеийн улсын цэргийн дээд, дунд тушаалтны тэмдэгт хэрэглэж байжээ.

	1921 онд ардын хувьсгал ялсны дараа 1922-1923 онд Зөвлөлийн засагт орос улсаас Нийслэл хүрээнд суугаа элчин төлөөлөгч Охтин, монгол цэргийн штабын дарга Куб, Ховд хязгаарыг тохинуулах төлөөний сайд жанжны зөвлөх түшмэл Нацов нарыг эрдэнийн очир одонгоор шагнажээ. 1923 онд улсын маркт энэхүү Эрдэнийн очрыг цахилгаан мэдээний шуудангийн бэлгэ тэмдэг болгож хэрэглэсэн зэрэг дурсгалт уламжлалтай юм. Энэ тухай баримтыг хэвээр сийрүүлэн хойно хавсаргав. Дээр дурдсан эрдэнийн очир одонг гадаадын хүмүүсийг шагнахад зориулсан нь гадаад олон улстай найртай сайны ёсоор эв найрамдлын харилцааг бататгахын бэлгэ тэмдэг болгон шагнаж байжээ. Үүнд манай монгол улстай эртний ах дүүгийн найрамдал бүхий айл хөрш их орос улсын хаан ба төрийн зүтгэлтэн нэлээд хүмүүсийг шагнаж байсан баримтыг үзвэл:

	1913 онд Богд хааны зарлигаар их орос улсын баатар цагаан хааны амгаланг эрж бэлэг, бичиг хүргэх зэрэг хэргээр томилсон ерөнхий сайд сайн ноён хаан Намнансүрэн дагалдах сайд түшмэдийн хамт их орос улсын нийслэл Петербург хотод хүрэлцэн очиж тэднээс Крымын Ялта хотод очиж 1913 оны 11 дүгээр сарын нэгний өдөр их орос улсын баатар цагаан хаанд бараалхаж хадаг, бэлэг бичгийг барьж ёслоод нэг нэг хадгийн дээр Чингэс хааны нэрэмжит тэргүүн зэргийн нэгдүгээр эрдэнийн очир, Автай сайн хааны нэрэмжит тэргүүн зэргийн хоёрдугаар эрдэнийн очир одонг тавьж 

	 

	«манай Богд хаанаас манай улсыг тулгуур төр байгуулснаас нааш их баатар цагаан хаан таны ихэд тусалсны баярын тэмдэг эрдэнийн очрыг их баатар цагаан хаан, эрхэм тайж танд тус тус бариулсныг эрхбиш биедээ үргэлжид хэрэглэн таалж санасаар байхыг гуйн айлтгасан» 

	 

	гэж айлтгаж барьсанд их баатар  цагаан хаан хоёрдугаар Николай хүлээн авч хариу хэлсэн нь:

	 

	«Танай эзний бие амгалан уу? Бас ч танай улсын сайн бүхнийг сонсон баяртай байдаг. Бас ч улмаар сайн болгох ба урьд тогтоосон орос монголын гэрээ ба одоогийн орос, хятад гурван улсын тогтоосон гэрээг маш итгэмжилнэ биз ээ. Би ч орос, монгол, хятад гурван улс харилцан найрамдахын үндэс энэ болно гэж үзнэ» 

	 

	гэжээ1.

	 

	Үүнээс гадна их орос улсын төрийн зүтгэлтэн сайд түшмэдийн зэрэг албаны хүмүүсийг мөн улсын нийслэл Петербург хотын газар шагнасан баримтыг хэвээр сийрүүлбэл: 

	 

	Олноо өргөгдсөний гуравдугаар (1913) он өвөл цаг Петербургийн газар эрдэнийн очир шагнасан хүмүүсийн нэрс:

	 

	Орос улсын ерөнхий сайд бөгөөд сангийн яамны тэргүүн сайд Владимир Николаевич Коковцев,

	Гадаадын хэргийн яамны тэргүүн сайд Сергей Дмитриевч Сазанов,

	Цэргийн Яамны тэргүүн сайд Владимир Александрович Сухомдинов,

	Дотоод яамны тэргүүн сайд Александр Александрович Махалков.

	Энэхүү дөрвөн сайдад цөм чин вангийн зэргийн эрдэнийн очир шижир алтаар үйлдүүлж шагнав.

	 

	Гадаад хэргийн яамны дэд сайд Анатолий Анатольевич Нирадов,

	Цэргийн хэргийг товчлон захирах яамны эрхэлсэн сайд Яков Григорьевич Жилинский,

	Ерөнхий консул сайд нууц зөвлөх түшмэл Яков Парфэньевич Шишмарев,

	Вангийн зэрэг Михаил Андронников.

	Энэхүү дөрвөн хүнд цөм жүн вангийн зэрэг эрдэнийн очрыг түрхэц алтаар үйлдүүлж шагнав.

	 

	Гадаад явдлын яамны нэгдүгээр ангийн хэргийг эрхэлсэн түшмэл Григорий Александровнч Козоков,

	Их орос улсын цагдаа, цэргийн хорооны хэргийг ерөнхийлөн шийтгэх дарга, жинхэнэ төрийн зөвлөх түшмэл Стефан Белецкий,

	Сангийн яамны нийтийн хэлтсийн эрхэлсэн түшмэл Евгений Дмитриевич Липов,

	Цэргийн хэргийг товчлон захирах яамны генерал Дмитрий Николаевич Воронец,

	Сангийн яамны түшмэл Леонид Федорович Давыдов,

	Цэргийн генерал жинхэнэ төрийн зөвлөх түшмэл Александр Григорьевич Громов,

	Энэхүү таван түшмэлд цөм бэйлийн зэргийн эрдэнийн очрыг түрхэц алтаар үйлдүүлж шагнав.

	 

	Сангийн яамны нийтийн хэлтсийн хэргийг зохиох түшмэл Владислав Людвигович Котвич,

	Дотоодын яамны түшмэл, жинхэнэ төрийн зөвлөгч Николай Бурдуков,

	Хаан эзнийг хамгаалах цэргийн дэд дарга хурандаа Фёдор Михайлович Киреев,

	Цэргийн тэргүүн сайдын дэргэдэх түшмэл, жинхэнэ төрийн зөвлөх Афанасий Зодимов.

	Энэхүү дөрвөн хүнийг бэйсийн зэргийн эрдэнийн очрыг түрхэц алтаар үйлдүүлж шагнав.

	 

	Гадаад яамны түшмэл Александр Иванович Кугнов,

	Петербургийн хоёрдугаар ангийн цагдаа цэргийн дарга хурандаа Александр Николаевич Перепелица,

	Хурандаа Владимир Андронников,

	Цэргийн түшмэл Цогт Бадамжав.

	Энэхүү дөрвөн хүнд гүнгийн зэргийн эрдэнийн очир түрхэц алтаар үйлдүүлж шагнав.

	 

	Цэргийн түшмэл штабын ахмадын зэрэг Владимир Григорьевич Габрик,

	Хааны ордны түшмэл Илья Павлович Богданов,

	Цэргийн түшмэл Данзан-Чойжил Давидович Түндүтов,

	Албаны морь тэрэгний даамал зөвлөлийн Феодор Борисов,

	Улсын яамны шадар зөвлөх түшмэл Григорий Комаров.

	Энэхүү таван хүнийг тэргүүн зэрэг түшмэлийн зэрэг эрдэнийн очир түрхэц алтаар үйлдүүлж шагнав.

	 

	Ордны түшмэл Евгений Карлович Фон Губе,

	Орос улсын дээд хурлын яамны түшмэл цолтой зөвлөх түшмэл Алексей Сучков,

	Энэ хоёр хүнд дэд зэргийн түшмэлийн эрдэнийн очрыг түрхэц алтаар үйлдүүлж шагнав.

	 

	Цэргийн түшмэл Вадим Иванович Коростовец.

	Энэ хүнд гуравдугаар зэргийн түшмэлийн эрдэнийн очрыг түрхэц алтаар үйлдүүлж шагнав.

	 

	Оросын цэргийн хөгжмийн сургагч Андрей Вячеславович Гольцов,

	Кинас Төмөрбаатар Түмэн,

	Герман улсын харьяат, Гранд Отель гэдэг буудлын тэргүүлэгч Август Шотт.

	Энэ гурван хүнийг дөрөвдүгээр зэргийн түшмэлийн эрдэнийн очир үйлдүүлж шагнав.

	 

	Америк улсын харьяат мэргэн төлөгч хүн Ферн,

	Герман улсын харьяат Гранд Отель гэдэг буудлын данс баригч хүн Карл Денкель,

	Бас хоолны даамал,

	9


Орос улсын Ялта хотын Россия гэдэг зочдын гэрийн данс баригч Жак Францевич Гвиер.

	Энэ дөрвөн хүнийг гуравдугаар зэрэг түшмэлийн эрдэнийн очрыг түрхэц алтаар үйлдүүлж шагнав.

	 

	Бас хуучин элчин сайд Коростовецд урьдын шагнасан чин вангийн зэргийн эрдэнийн очрыг шижир алтаар үйлдүүлж олгов.»2 

	 

	гэжээ.

	Энэ 20 дугаар зууны эхний үеийн монгол улсын эрдэнийн очир гэдэг одон тэмдгийг гадаадын хүмүүсийг шагнахад зориулсан боловч сүүлийн үед дотооддоо хэрэглэх санал эрмэлзэл гарч байсан нэгэн жишээг дурдвал: Автономийн үед гарч байсан «Нийслэл Хүрээ» гэдэг сонинд шүүмжилж бичихдээ: «гарз чирэгдэл бүхий ёслолын хувцас жинс отгыг өөрчилж гадаадын улсын ёсонд нийлүүлэн «энгэрт хаддаг» тэмдэг хэрэглэе3» гэж бичжээ.

	Энэ нь манж феодалын эртнээс уламжлан хэв заншил болж ирсэн жинс отгыг өөрчилж европын олон улсын байдалд нийлүүлэн одон тэмдгийг дотооддоо хэрэглэх санал гаргасан боловч феодалууд түүнийг огт хайхарсангүй бөгөөд жинс отго зэрэг хэргэмийн хойноос өрсөлдөн хөөцөлдөх нь улам өргөн болж ирсэн юм.

	Жишээ нь автономит засаг устахын өмнө 1918—1919 оны сүүл хагас хүртэл шар хар феодал түшмэд, худалдаачид панзчин баячууд улсын санд мөнгө туслах буюу богд хааны зарлиг буулгах зэргээр нэгэн үе буюу үе улируулах ээрэг хэргэм ямбаар шагнагдаж байсан баримт маш олныг дурдаж болно. Ингэж зэрэг хэргэмтэн ямбатан олширч ард түмнийг дарлан мөлжих явдалд улам нэрмээс болж байсан юм.

	Энэхүү автономит засгийн үед гарч байсан эрдэнийн очир гэдэг гурван зэрэг одонгийн хэлбэр маягийг үүнд хавсаргаж нийгмийн ухааны эрдэмтэн, оюунтан сэхээтэн нараас цаашид нарийвчлан судлахад зориулав.

	 

	 

	Тэргүүн зэргийн 1, 2, 3-р Эрдэнийн Очир, шижир алт, төв дунд ба оройд нь сувд шигтгэнэ. 

	Өндөр өргөн нь 6 см. 8 мм.

	 

	Дэд зэргийн 1, 2, 3, 4-р Эрдэнийн Очир, алт шармал мөнгө, төв дунд улаан эрдэнийн чулуу, оройд цулгай шүр, биндэрьяа, номин чулуу тус тус шигтгэнэ. Өндөр өргөн нь 5 см. 8 мм.

	 

	Гутгаар зэргийн 1, 2, 3, 4, 5-р Эрдэнийн Очир, алт шармал мөнгө, төв дунд цулгай ба сийлбэртэй, шүр, биндэрьяа, номин цүүшлэн шигтгэнэ. Өндөр өргөн нь 4 см. 8 мм.

	1922-1923 ОНД ЭРДЭНИЙН ОЧИР ШАГНАГДСАН ХҮМҮҮСТ ОЛГОСОН ҮНЭМЛЭХ БИЧГҮҮД

	 

	МОНГОЛ УЛСЫН АРДЫН ЗАСГИЙН ГАЗРЫН БИЧИГ4

	 

	Зөвлөлийн Засагт Орос Улсын Гадаад Явдлын Яамнаас нийслэл хүрээнд суугаа эрхэм орлосон төлөөлөгч Охтин танд тамга дарсан үнэмлэх тэмдэгт бичиг олгосны учир:

	Эрхэм төлөөлөгч таны бие манай нийслэл хүрээнд хүрч ирснээс нааш хоёр улсын найрамдлыг улмаар бататгах зэргийн элдэв хэрэгт чин үнэн санаагаар чармайн зүтгэж ихэд тусламж үзүүлсэн. Үүнд манай Богд хаантан ба Ардын Засгийн Газар, ард олноор ихэд сайшаан баярлах учир манай Ардын Засгийн Газраас эрхэм төлөөлөгч Охтин танд монголын бэйсийн зэргийн эрдэнийн очир нэгэн суурийг олгож, сайшаан баярлах үнэнхүү санааг илэрхийлсний тулд тусгайлан тамга дарсан үнэмлэх тэмдэгт бичиг олгов.

	 

	Ардын Засгийн Газрын Ерөнхий сайд 

	Ардын Засгийн Гадаад Явдлын Яамны тэргүүн сайд

	 

	Олноо өргөгдсөний 12-р он долоон сарын шинийн таван

	европын найман сарын хорин долоон

	 

	Дугаар 1.

	 


МОНГОЛ УЛСЫН АРДЫН ЗАСГИЙН ГАЗРЫН БИЧИГ

	 

	Монгол цэргийн штабын дарга бөгөөд Зөвлөлийн Засагт Орос Улсын түшмэл Куб-д тамга дарсан үнэмлэх тэмдэгт бичиг олгосны учир: Эдүгээ түшмэл Кубийн бие манай монгол улсын нийслэл хүрээнд ирж, монгол цэргийн штабын даргын албан хааснаас нааш, манай монгол газар шударга найрамдалтайгаар сууж, аливаа албаны хэрэгт удтал чин үнэн санаагаар чармайн зүтгэсэн гавьяа бүхий үүнд манай Богд хаантан ба Ардын Засгийн Газраас түүний гавьяа зүтгэлийг илэрхийлэн, улсад туслагч гүнгийн зэргийн Эрдэнийн Очир нэгэн суурийг шагнан олгосны тулд тусгайлан тамга дарсан үнэмлэх тэмдэгт бичиг олгов.

	 

	Ерөнхий сайд Дамдинбазар

	Гадаад Явдлын Яамны тэргүүн сайд Цэрэндорж 

	 

	Олноо өрөгдсөний 12-р он долоон сарын хорин

	европын есөн сарын арван нэгэн

	 

	Дугаар 2

	 


МОНГОЛ УЛСЫН АРДЫН ЗАСГИЙН ГАДААД ЯВДЛЫН ЯАМНЫ БИЧИГ

	 

	Монгол Улсын Ардын Засгийн Дотоод Явдлын Яаманд илгээв. Явуулах учир умард хэлтсийн өргөсөн нь: Эдүгээ эрхэм хоёр яамнаас Ховд зэрэг газрыг тохинуулах төлөөний сайд жанжны газарт зөвлөгч түшмэлийн албан хааж явсан буриад Нацовт шагнасан улсад туслагч гүнгийн зэрэг Эрдэнийн Очирыг түүгээр зохих газар хүргүүлэх зэргээр гүйцэтгэн шийтгэмүү гэх зэрэг гурван зуун жаран долоон тоот бичиг хүргэн ирсэн хүнд манай яамнаас энэ зүйлийн Эрдэнийн Очир нэгэн суурь бас тэмдэгт бичиг нэгэн хуудсыг уламжлан олгож басхүү Орос Улсын Засгийн Газар нэвтрүүлнэ үү гэж оросын хамаарсан элчин сайд Юдинд хүргүүлэн явуулсан тул үүнийг дотоод цэргийн яаманд хойш мэдэгдэн явуулсугай хэмээж хэмээн өргөжээ. Үүний тул илгээв.

	 

	Олноо өрөгдсөний 13-р он таван сарын арван гурван 

	аргын зургаан сарын хорин зургаан

	 

	Дугаар 534

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	1961 оны хэвлэлийн Хэвлэн нийтлэлийн мэдээлэл

	БНМАУ-ын Архивын Хэрэг Эрхлэх газар

	 

	ЭРДЭНИЙН ОЧИР ОДОН

	 

	Хэвлэлд бэлтгэсэн Ө.  Чимэд

	Найруулсан доктор профессор Ринчен

	 

	Улаанбаатар

	1961

	 

	тех. ред. Г. Даваасүрэн 

	Хянагч Ж. Нанзад

	 

	1961 оны 8 дугаар сард 6000 ширхэг хэвлэв.

	 

	Цаасны хэмжээ 84X108 1/32 

	Хэв хуудас 1

	 

	Б-07614

	Захи № 311

	 

	Улаанбаатар

	Цэргийн хэвлэх үйлдвэрт 1961

	
Заметки

		[←1]
	 Шадар сайд бүгд ерөнхийлөн захирах яамны тэргүүн сайд сайн ноён хаан нар олноо өргөгдсөний гуравдугаар (1913) он өвлийн тэргүүн сард зарлигаар орос улсад зарагдахад аливаа хэргийг зүйл дараалан тэмдэглэсэн дансны хуулбар цохимол материалын бүртгэлийн 28 дугаарын 10. 11, 12-р хуудсанд




	[←2]
	 Ерөнхий сайд байсан Цэрэндоржийн хувийн хэргийн хавтас бүртгэлийн 7-рт




	[←3]
	 Улсын Архив. Автономит нийслэл хүрээний сонин бичиг. 46-р 1917 оны хэвлэл




	[←4]
	 Улсын Төв архивын улс төрийн 1-р ангийн 9-р бүлгийн 17-р бүс

